Prepara les PAU

**1.1.** El director general de l’empresa Coside, SL, considera que les ràtios financeres permeten analitzar la capacitat de l’empresa per liquidar els deutes d’una manera solvent i en els terminis fixats prèviament amb els proveïdors i els creditors, i ha fet les declaracions següents sobre aquestes ràtios:

El finançament propi són els recursos menys estables de què disposa l’empresa, ja que són disposats durant un període superior a un exercici econòmic, però una vegada passat un temps, s’han de tornar amb els interessos corresponents.

El fons d’amortització formaran part del resultat de l’empresa i es crea per afrontar certes pèrdues que encara no s’han produït, o bé despeses futures. Un exemple seria la pèrdua de valors mobiliaris o els fons per a indemnitzacions.

Digueu si aquestes afirmacions són vertaderes i, en cas que hi hagi alguna errada, modifiqueu-les perquè siguin correctes. [0,5 punts]

**1.2.** L’empresa de disseny Nou Martí, SA, ha obtingut un préstec per import de 7.200 € per ampliar i millorar la seva exposició. Paga a l’entitat financera 500 € de comissió d’obertura. El préstec es tornarà amb dos pagaments anuals de 3.800 € i 3.900 € respectivament. Calcula el cost financer, TAE, de l’operació. [0,5 punts]

**1.3.** Definiu els termes següents: [1 punt, 0,25 punts per cada definició]

a) Reserves.

b) Lísing.

c) Descobert en compte.

d) Rènting.

**2.1.** Llegiu la notícia següent publicada en la web d’una entitat financera:

Després d'obrir el mercat de bons a Espanya la setmana passada amb un doble tram en cèdules hipotecàries, CaixaBank s'ha convertit en el primer emissor espanyol l’any 2018 que emet deute sènior preferent. L'entitat ha captat 1.000 milions d'euros a cinc anys i tres mesos en aquest format de deute. El preu s'ha fixat en 48 punts bàsics sobre el midswap i el cupó ha quedat establert en el 0,75%.

L'èxit de l'emissió es reflecteix en la demanda, que ha assolit els 2.200 milions d'euros i en el preu que s'ha fixat en només 48 punts bàsics sobre midswap. Aquesta nova emissió marca un nou mínim en el mercat sènior espanyol dels darrers anys i en la corba sènior de CaixaBank.

L'última emissió de CaixaBank en aquest format, va ser el passat mes de maig, quan va col·locar 1.000 milions d'euros a 7 anys, amb un preu de 68 punts bàsics sobre el midswap.

www.caixabank.com

Barcelona, 10/01/2018

a) Indiqueu si es tracta d’una font de finançament a curt termini o a llarg termini i justifiqueu la resposta. [0,25 punts]

b) Indiqueu si aquesta font de finançament és interna o externa i justifiqueu la resposta. [0,25 punts]

c) Esmenteu els criteris que ha de tenir en compte una empresa a l’hora de seleccionar una font de finançament aliè. [0,50 punts]

**2.2.** Definiu els termes següents: [1 punt, 0,25 punts per cada definició]

a) Facturatge.

b) Emprèstit.

c) Autofinançament.

d) Compte de crèdit.

Prepara les PAU. Solucions

**1.1.** El director general de l’empresa Coside, SL, considera que les ràtios financeres permeten analitzar la capacitat de l’empresa per liquidar els deutes d’una manera solvent i en els terminis fixats prèviament amb els proveïdors i els creditors, i ha fet les declaracions següents sobre aquestes ràtios:

El finançament propi són els recursos menys estables de què disposa l’empresa, ja que són disposats durant un període superior a un exercici econòmic, però una vegada passat un temps, s’han de tornar amb els interessos corresponents.

El fons d’amortització formaran part del resultat de l’empresa i es crea per afrontar certes pèrdues que encara no s’han produït, o bé despeses futures. Un exemple seria la pèrdua de valors mobiliaris o els fons per a indemnitzacions.

Digueu si aquestes afirmacions són vertaderes i, en cas que hi hagi alguna errada, modifiqueu-les perquè siguin correctes. [0,5 punts]

Les dues afirmacions són falses:

* El finançament propi són els recursos **més estables** de què disposa l’empresa, ja que **no s’han de tornar en tota la vida d’aquesta perquè estan vinculades a l’empresa de forma permanent**. D’altra banda, són els que tenen més risc perquè, en cas de fallida, els socis són els últims a rebre la part corresponent de la liquidació de l’empresa.
* El fons d’amortització forma part del resultat de l’empresa i es crea calculant el valor que va perdent l’immobilitzat al procés de producció. Els béns de l’immobilitzat perden valor pel mateix ús que se’n fa al procés productiu.

**1.2.** L’empresa de disseny Nou Martí, SA, ha obtingut un préstec per import de 7.200 € per ampliar i millorar la seva exposició. Paga a l’entitat financera 500 € de comissió d’obertura. El préstec es tornarà amb dos pagaments anuals de 3.800 € i 3.900 € respectivament. Calcula el cost financer, TAE, de l’operació. [0,5 punts]

La representació gràfica del préstec queda de la següent manera:



Per calcular el cost financer de l’operació (TAE) utilitzarem la fórmula següent:

$$0=6.700- \frac{3.800}{\left(1+c\right)}- \frac{3.900}{\left(1+c\right)^{2}}$$

Si resolem l’equació de segon grau obtenim que el cost financer anual del préstec és del 9,75%.

**1.3.** Definiu els termes següents: [1 punt, 0,25 punts per cada definició]

a) Reserves.

Són els beneficis no distribuïts per l’empresa. Els beneficis s’obtenen a partir del resultat, el qual s’aconsegueix com a conseqüència del desenvolupament de la seva activitat. Les reserves poden ser de diferents tipus: legals, quan la quantitat està fixada per la llei; estatutàries, quan estan fixades pels estatuts de l’empresa; i voluntàries, quan estan determinades per l’obtenció de beneficis extraordinaris. Les reserves permeten a l’empresa dur a terme noves inversions i, per tant, n’afavoreixen el creixement.

b) Lísing.

És un sistema de finançament mitjançant el qual l’empresa incorpora algun element d’actiu fix a canvi d’una quota d’arrendament. En aquest procés intervenen tres agents econòmics: l’empresa-client, que necessita un bé determinat; l’empresa que fabrica o posseeix el bé, i l’empresa de lísing, una institució financera que finança l’adquisició del bé i el lliura a l’empresa-client a canvi d’un lloguer.

La durada de l’operació de lísing coincideix generalment amb la vida econòmica de l’element patrimonial. L’import de les quotes de lísing incorpora l’amortització del bé, el interessos del capital productiu, les despeses administratives i una prima de risc per si de cas falla l’empresa arrendatària. Quan acaba el període de lloguer es pot tornar el bé a l’empresa de lísing, o bé comprar-lo segons el preu fixat al contracte.

c) Descobert en compte.

És una font de finançament a curt termini poc habitual que consisteix a la utilització d’un import superior al saldo disponible d’un compte corrent.

d) Rènting.

És una modalitat de finançament a llarg termini que consisteix al lloguer de béns mobles i immobles. Al contracte de rènting, l’arrendatari es compromet a pagar una renda fixa mensual durant un període determinat, i l’empresa de rènting es compromet a prestar una sèrie de serveis com facilitar l’ús del bé durant el contracte, fer el manteniment del bé i contractar una assegurança a tot risc.

La renda de lloguer mitjançant aquest mètode és una despesa fiscalment deduïble al 100% i no hi ha durada mínima de l’arrendament. En acabar el contracte, l’empresa de rènting ofereix a l’arrendatari l’opció de substituir els equips o renovar el contracte per un nou període a determinar.

**2.1.** Llegiu la notícia següent publicada en la web d’una entitat financera:

Després d'obrir el mercat de bons a Espanya la setmana passada amb un doble tram en cèdules hipotecàries, CaixaBank s'ha convertit en el primer emissor espanyol l’any 2018 que emet deute sènior preferent. L'entitat ha captat 1.000 milions d'euros a cinc anys i tres mesos en aquest format de deute. El preu s'ha fixat en 48 punts bàsics sobre el midswap i el cupó ha quedat establert en el 0,75%.

L'èxit de l'emissió es reflecteix en la demanda, que ha assolit els 2.200 milions d'euros i en el preu que s'ha fixat en només 48 punts bàsics sobre midswap. Aquesta nova emissió marca un nou mínim en el mercat sènior espanyol dels darrers anys i en la corba sènior de CaixaBank.

L'última emissió de CaixaBank en aquest format, va ser el passat mes de maig, quan va col·locar 1.000 milions d'euros a 7 anys, amb un preu de 68 punts bàsics sobre el midswap.

www.caixabank.com

Barcelona, 10/01/2018

a) Indiqueu si es tracta d’una font de finançament a curt termini o a llarg termini i justifiqueu la resposta. [0,25 punts]

b) Indiqueu si aquesta font de finançament és interna o externa i justifiqueu la resposta. [0,25 punts]

c) Esmenteu els criteris que ha de tenir en compte una empresa a l’hora de seleccionar una font de finançament aliè. [0,50 punts]

a) És una font de finançament a llarg termini perquè fa referència a l’emissió de bons que estan dins de la definició de emprèstits i els bons són un dels tipus. A banda d’això, es parla de l’última emissió semblant de l’entitat va ser a 7 anys.

b) És una font de finançament externa perquè els recursos que utilitzaran per dur a terme qualsevol tipus d’inversió, procediran de l’exterior de l’empresa.

c) En primer lloc haurà de tenir en compte l’import que necessitarà demanar per a la inversió. L’import que es demana haurà d’ajustar-se a les necessitats i haurà de ser suficient, considerant el pagament de despeses i els interessos que complementen la devolució del capital. Un altre criteri és saber la durada del finançament. El temps que tornarem el capital haurà de ser el mínim possible per evitar el pagament de interessos excessivament alts. Per últim seleccionar la font que permeti accedir al finançament i sempre intentar dintre de les possibilitat, seleccionar la de menor cost.

**2.2.** Definiu els termes següents: [1 punt, 0,25 punts per cada definició]

a) Facturatge.

És un tipus de finançament a curt termini que consisteix a la venda de tots els drets de crèdit sobre clients (factures, lletres, pagarés) a una empresa denominada factor, la qual proporciona a l’empresa una liquiditat immediata i li evita el problema dels impagaments i morosos, ja que, a diferència de la modalitat de descompte, l’empresa no respon de l’impagament dels seus clients. L’inconvenient d’aquesta modalitat és l’elevat cost d’interès i de comissió que implica.

b) Emprèstit.

Són els títols de crèdit (obligacions, bons, pagarés, etc.) que emeten les empreses i que són comprats per particulars i altres empreses a canvi d’un interès. A aquests títols se’ls anomena valors de renda fixa perquè solen donar, a qui els posseeix, uns interessos prefixats per endavant.

c) Autofinançament.

Autofinançament o finançament intern està format pels fons que es generen a l’empresa com a conseqüència de la seva activitat. Es distingeixen dos tipus d’autofinançament: per enriquiment i per manteniment. Per enriquiment és el constituït pels beneficis generats i no distribuïts entre els socis (reserves) que augmenten el patrimoni net. Per manteniment és el fons d’amortització i provisions per mantenir inalterat el patrimoni de l’empresa.

d) Compte de crèdit.

Quan l’empresa vol disposar de mitjans financers per preveure possibles necessitats, però no sap exactament quina quantitat necessitarà, pot demanar un compte o una línia de crèdit. Es signa un contracte amb una entitat financera i aquesta posa a la seva disposició un compte corrent amb un límit de diners.